Argentínski knattspyrnusnillingurinn Lionel Messi var kynntur fyrir stuðningsmönnum franska liðsins PSG fyrir leik þeirra gegn Strasbourg í frönsku deildinni í gær.
Algjört Messi-fár hefur ríkt í París frá því að tilkynnt var að Lionel Messi myndi semja við liðið. Í gærkvöld fengu stuðningsmenn franska liðsins loksins að bera goðið augum þegar hann var kynntur sem nýr leikmaður félagsins fyrir leik PSG og Strasbourg.
Þegar Messi hafði lokið við að flytja stuttu ræðu fyrir stuðningsmenn liðsins fékk hann sér þó aftur sæti upp í stúku þar sem hann er enn að komast í leikform eftir sumarfrí sitt. Franska liðið nýtti leikinn í gær til að kynna fjóra aðra leikmenn fyrir stuðningsmönnum sínum en það eru spænski varnarmaðurinn Sergio Ramos, ítalski landsliðsmarkvörðurinn Gianluca Donnarumma, hollenski miðjumaðurinn Gini Wijnaldum og marokkóski bakvörðurinn Achraf Hakimi.
Þrátt fyrir að margir af bestu leikmönnum Parísarliðsins hafi verið hvíldir í gær vann liðið öruggan 4-2 sigur á Strasbourg.
Keppendur Íslands á Ólympíumóti fatlaðra héldu af stað til Tókýó í morgun. Sex íslenskir keppendur taka þátt í mótinu að þessu sinni. Arna Sigríður Albertsdóttir, hjólreiðakona, verður fyrst Íslendinga til að keppa í hjólreiðum á mótinu. Ísland mun einnig eiga hlaupara í flokki blindra í fyrsta sinn á mótinu í ár en það er Patrekur Andrés Axelsson sem hlaut þátttökurétt í 400 metra hlaupi.. Aðrir keppendur Íslands á mótinu í ár eru Bergrún Ósk Aðalsteinsdóttir sem keppir í kúluvarpi, Már Gunnarsson, Róbert Ísak Jónsson og Thelma Björg Björnsdóttir sem keppa öll í sundi.
Keppendur Íslands munu dvelja í borginni Tama við æfingar þar til mótið hefst en setningarathöfn mótsins er þann 24. ágúst og mótinu lýkur með lokaathöfn þann 5. september. Sýnt verður frá Ólympíumóti fatlaðra í Tókýó á RÚV á meðan að mótinu stendur.
Þrír leikir fara fram í efstu deild karla í fótbolta í dag. Klukkan fjögur mætast KA og Stjarnan á Akureyri. Klukkan fimm fær FH Leikni í heimsókn í Kaplakrika og klukkan 19:15 taka Íslandsmeistarar Vals á móti Keflavík.